
RAPORT DE SPECIALITATE PRIVIND
 PROPUNERILE DE BUGET PENTRU ANUL 2024
             În fundamentarea cheltuielilor pentru anul 2024 au fost luate în considerare prevederile  Legii nr.421/2023  privind bugetul de stat pe anul 2024, art.39 alin.6 din Legea nr.273/2006 privind finanțele publice locale, dar și prevederile Legii asistenței sociale nr. 292/2011, cu modificările și completările ulterioare.
Potrivit art. 39, alin. 6 din Legea nr. 273/2006 privind finanțele publice locale, proiectele de buget prevăzute la art. 1, alin. 2 se aprobă de autoritățile deliberative în termen de maximum 45 de zile de la data publicării legii bugetului de stat în Monitorul Oficial al României, partea I.
            Bugetul de venituri și cheltuieli pe anul 2024 a fost fundamentat în funcție de nevoile Direcției de Asistență  Socială, în vederea realizării obiectivelor specifice ale activității de ansamblu.

            Direcția de Asistență  Socială realizează, la nivel local, măsuri de asistență și protecție socială în ceea ce privește protecția copilului, a familiei, a persoanei vârstnice, a persoanei cu handicap, precum și a altor persoane aflate în dificultate.

            În propunerile de buget pe anul 2024 ale  Direcției de Asistență  Socială sunt cuprinse cheltuielile cu privire la drepturile acordate în conformitate cu prevederile Legii nr.448/2006 privind protecția și promovarea drepturilor persoanelor cu handicap, cu modificările și completările ulterioare.  În prezent, beneficiază de aceste drepturi un număr de 189 asistenți personali ai persoanelor cu handicap grav și un număr de 1900 persoane indemnizate cu handicap grav. 
  De asemenea, în propunerile de buget, sunt cuprinse sumele reprezentând  ajutoarele pentru încalzirea locuinței  cu combustibili solizi și/sau petrolieri  în sezonul rece și a suplimentului de energie pentru combustibili solizi și/sau petrolieri, acordate conform Legii nr.226/2021 privind stabilirea unor măsuri de protecție socială pentru consumatorul vulnerabil de energie și a Normelor metodologice de aplicare a prevederilor Legii nr.226/2021.
          Un alt obiectiv prioritar în activitatea Direcției de Asistență Socială este îngrijirea la domiciliu a persoanelor vârstnice. Scopul serviciului social de îngrijire la domiciliu este de prevenirea instituționalizării persoanelor vârstnice, de menținere a autonomiei funcționale în propria locuință și de îmbunătățire a calității vieții acestora.

Pentru a sprijini educația copiilor din familiile cu venituri mici și pentru a stimula frecvența zilnică a cursurilor preșcolare, un element cheie în dezvoltarea copiilor și a comunității din care aceștia fac parte, Direcția de Asistență Socială acordă, în baza Legii nr.248/2015 privind stimularea participării în invățământul preșcolar a copiilor provenind din familii defavorizate, modificată și completată prin Legea nr.49/2020, tichete sociale pentru grădiniță.



La Direcția de Asistență Socială, se întocmesc dosare privind alocația de stat pentru copii, conform Legii nr.61/1993, republicată, ca formă de ocrotire a statului acordată copiilor.
În vederea asigurării unui nivel de trai minimal, precum și o formă de sprijin în scopul incluziunii promovării sociale și a creșterii calității vieții anumitor categorii de persoane ale căror drepturi sociale sunt prevăzute de Legea nr.196/2016 privind venitul minim de incluziune și a Legii nr. 208/1997 privind cantinele de ajutor social, Direcția de Asistență  Socială acordă ajutoare financiare familiilor cu venituri situate sub nivelul prevăzut de lege și hrană  pentru familiile sau persoanele singure aflată în situație de dificultate socio-economică sau medicală.


În structura Direcției de Asistență  Socială există Serviciul Cabinete medicale școlare, format din 10 cabinete de medicină generală și 6 cabinete de medicină dentară și care asigură asistență medicală și asistență stomatologică destinată preșcolarilor și școlarilor din unitățile de învățământ din municipiul Drobeta Turnu Severin. 
         
Bugetul Direcției de Asistență  Socială pe anul 2024 conține următoarele tipuri de cheltuieli care sunt cuprinse în anexa nr.1, respectiv:

· cheltuieli de personal pentru aparatul propriu, pentru asistenții personali, pentru îngrijitorii la domiciliu a persoanelor vârstnice și pentru personalul din cabinetele medicale ;

· cheltuieli bunuri și servicii pentru aparatul propriu, îngrijire la domiciliu persoane vârstnice și cabinete medicale;
· cheltuieli ajutoare sociale ;

· cheltuieli ajutor încălzire locuințe ;

· cheltuieli indemnizații persoane cu handicap grav ;

· cheltuieli tichete sociale pentru grădinițe.
          Toate aceste cheltuieli prezentate se derulează prin Direcția de Asistență  Socială și sunt cuprinse în anexa la prezenta notă de fundamentare pe capitole bugetare, subcapitole și titluri de cheltuieli. 


Având în vedere:

-  obligația legală, stabilită prin Legea nr. 273/2006 privind finanțelor publice locale, de a aproba proiectul de buget al Unității Administrativ Teritoriale în termen de maximum 45 de zile de la data publicării legii bugetului de stat în Monitorul Oficial al României, partea I, 

-alocarea prin HG nr. 61/31.01.2024 a sumei de 20.080 mii lei pentru plata unor cheltuieli curente și de capital, 

- obligația legală a Municipiului Drobeta-Turnu Severin are de a asigura cetățenilor săi, inclusiv prin instituțiile subordonate, toate utilitățile publice (salubritate, apă-canal, iluminat public, transport public local, energie termică în sistem centralizat, etc),  cheltuielile de întreținere a unui număr de 26 unități de învățământ preuniversitar de stat, cota de susținere a drepturilor persoanelor cu dizabilități și  a altor cheltuieli din domeniul asistenței sociale și sanitare din creșe și școli, cheltuielile de întreținere a domeniului public și privat, precum și alte obligații legale, 


Propunem aprobarea bugetului Direcției de Asistență Socială, în ședință extraordinară.
              DIRECTOR EXECUTIV,               SERVICIU FINANCIAR-CONTABILITATE,

